R. Zmajkovičová, poslankyňa: (2009-12-08):
Rešpektujem to, že generálny prokurátor vrátil celý spisový materiál znovu na prerokovanie mandátovému a imunitnému výboru, v ktorom konštatoval, že nesúhlasí s uvedeným postupom mandátového a imunitného výboru a že zrejme uniklo pozornosti mandátového a imunitného výboru, že bolo vznesené obvinenie. Ja by som chcela povedať generálnemu prokurátorovi, že všetci členovia mandátového a imunitného výboru, ktorí boli na rokovaní toho výboru, či opozícia, alebo koalícia, nikomu neunikla táto pozornosť, pretože pán generálny prokurátor dostal konkrétne otázky. Ale ja si myslím, že generálnemu prokurátorovi uniklo pozornosti a práve ten pokyn Generálnej prokuratúry, kde prokurátor Generálnej prokuratúry vrátil celú žiadosť o zbavenie imunity, tak ako povedal pred chvíľočkou pán poslanec Kvorka, že je predčasná a vrátil ju naspäť okresnej prokuratúre. Generálna prokuratúra je monokratický orgán. Niekto dolu na podriadenej úrovni nerešpektoval pokyn Generálnej prokuratúry a v pokyne Generálnej prokuratúry je doslovne uvedené, teda prokurátor Generálnej prokuratúry tak, ako pred chvíľou uvádzal pán poslanec Kvorka na záver, je naznačenie: „Prosím v naznačených smeroch usmerniť ďalší postup Okresnej prokuratúry v Žiline a o výsledku konania podať písomnú správu.“ Takýto pokyn išiel na krajskú prokuratúru. Na Okresnej prokuratúre Martin sa neudialo nič. Zastavilo sa konanie, prerušilo sa konanie, podala sa sťažnosť, znovu sa prerušilo, celý materiál sa znovu vrátil na prokuratúru a Okresná prokuratúra v Martine informovala, samozrejme, odbor všeobecnej kriminality Martin s tým, že poslala na ďalšie konanie spisový materiál spolu s pokynom Generálnej prokuratúry, ktorým Generálna prokuratúra uložila okresnej prokuratúre ďalej konať s tým, že vyšetrovateľ bude pokračovať v konaní v naznačenom pokyne. Tak sa neudialo a k zákonnosti, samozrejme, tu znovu Okresná prokuratúra Martin konštatuje, že v zákonnosti vybavenia uvedených úkonov Generálna prokuratúra konštatovala, že na pokyne trvá, nakoľko až po vykonaní úkonov uvedených v pokyne bude možné rozhodnúť, či žiadosť o udelenie súhlasu na trestné stíhanie poslancov bude potrebné vôbec podávať. Pre mňa je veľmi závažný ten moment, že Generálna prokuratúra konštatuje, či bude vôbec možné podávať návrh na vydanie súhlasu, zbavenie imunity, páni poslanci. Ja teraz, aj keď sú tu médiá, mňa sa už pýtali novinári,  či budem obhajovať pána poslanca Kvorku. Ja neobhajujem pána poslanca Kvorku ani to vznesené obvinenie, pretože je prezumpcia neviny a nie som jeho ani advokátka, ani obhajkyňa. Ja si len dávam otázku, či skutočne generálny prokurátor má všetky informácie, ako sa postupovalo vo veci a či jemu neuniklo pozornosti, ako sa vo veci konalo, či si skutočne každý vykonáva svoju prácu dôsledne a svedomite, pretože mandátovému a imunitnému výboru neuniklo pozornosti absolútne nič. Samozrejme, my by sme mohli vrátiť, mandátový a imunitný výbor, celý spisový materiál znovu Generálnej prokuratúre, ale komu by to prospelo, vážení páni poslanci, aby sme si tu pingpongovali, aby sme si dokazovali niečo. Ja si myslím, že ani pánovi poslancovi Kvorkovi by to neprospelo, pretože tá mediálna vojna, ktorá sa tu odohrala, nie je dobrá ani pre jedného poslanca. Tá mediálna vojna, ktorá bola voči mne, tak neprospela ani nikomu inému. Takže v tejto chvíli bolo z môjho pohľadu, a ja som musela dať to stanovisko, ktoré som dala teraz, som vystúpila, pretože myslím si, že mandátovému a imunitnému výboru absolútne neuniklo pozornosti nič, pretože je to veľmi závažná vec a mandátový a imunitný výbor pristupoval a ku každej veci, ktorá sa dostane mandátovému a imunitnému výboru pristupoval veľmi zodpovedne a dôsledne. Ďakujem za slovo. (Potlesk.)